มูลค่าตลาดเอสเอ็มอีปี 2552 ลดลงจากปีที่แล้วกว่า 6.3 ล้านล้าน
&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp; โพสต์ทูเดย์ &#8211;มูลค่าตลาดเอสเอ็มอีปี 2552 6.21 ล้านล้านบาท ลดลง 1.67% จากปีก่อน มูลค่า 6.31 ล้านล้านบาท ขณะที่ปี 2553คาดการณ์มูลค่าตลาดเพิ่มขึ้น 3.23% มูลค่า 6.41 ล้านล้านบาท
16 ธ.ค. 2552

โพสต์ทูเดย์ –มูลค่าตลาดเอสเอ็มอีปี 2552 6.21 ล้านล้านบาท ลดลง 1.67% จากปีก่อน มูลค่า 6.31 ล้านล้านบาท ขณะที่ปี 2553คาดการณ์มูลค่าตลาดเพิ่มขึ้น 3.23% มูลค่า 6.41 ล้านล้านบาท
      แหล่งข่าวจากสำนักงานวิเคราะห์และเตือนภัยเอสเอ็มอีรายสาขา สำนักงานส่งเสริมวิสาหกิจขนาดกลางและขนาดย่อม (สสว.) เปิดเผยผลการศึกษาพบว่าในปี 2552 มูลค่าตลาดของวิสาหกิจขนาดกลางและขนาดย่อม (เอสเอ็มอี) จะมีมูลค่าตลาดที่วัดจากรายได้สุทธิเป็นจำนวน 6.21 ล้านล้านบาท ลดลงจากปี 2551 1.67% ที่มีมูลค่า 6.31 ล้านล้านบาท โดยการส่งออกมีมูลค่าลดลง 6.53% จาก 1.68 ล้านล้านบาท เป็น 1.59  ล้านล้านบาท
      ขณะที่จำนวนวิสาหกิจในปี 2552 มีจำนวนประมาณ 2.79 ล้านราย ลดลง 1.05% จากปี 2551 ซึ่งการลดลงของจำนวนวิสาหกิจได้ส่งผลต่อการจ้างงานให้ลดลง 1.1% มีจำนวน 8.94 ล้านคน จาก 9.04 ล้านคน โดยสาขาที่มีอัตราการจ้างงานลดลง ได้แก่ สาขาอิเล็กทรอนิกส์ เครื่องจักรกล ยานยนต์ เครื่องใช้ไฟฟ้า เครื่องมือเฉพาะด้าน สิ่งทอและเครื่องนุ่งห่ม หนังและผลิตภัณฑ์หนัง เฟอร์นิเจอร์ แก้วและเซารามิก เป็นต้น 
      นอกจากนี้ กำไรสุทธิของเอสเอ็มอีจากการประกอบการปรับตัวลดลงจาก 0.26 ล้านล้านบาท เป็น 0.25 ล้านล้านบาท ลดลง 3.92% จากปี 2551 ซึ่งส่งผลต่อความสามารถในการชำระหนี้ให้ปรับตัวลดลง 1.08% หรือมีความสามารถในการจ่ายดอกเบี้ยที่ 2.73 เท่า                   
      ทั้งนี้ การที่อัตราการขยายตัวของเอสเอ็มอีลดลง เป็นผลมาจากความวิตกกังวลเกี่ยวกับสถานการณ์ความไม่แน่นอนภายในประเทศ โดยเฉพาะด้านการเมือง รวมถึงผลกระทบจากปัจจัยอื่นๆ อันได้แก่ ราคาน้ำมัน/ต้นทุนที่สูงขึ้น ค่าเงินบาทที่มีแนวโน้มแข็งค่าขึ้น  รวมถึงเหตุการณ์ความสงบใน 3 จังหวัดภาคใต้ และภัยธรรมชาติจากปัญหาโลกร้อน ซึ่งเป็นปัจจัยสำคัญที่ส่งผลกระทบต่อประชาชน และผู้ประกอบการทั้งผู้ประกอบการขนาดใหญ่ และผู้ประกอบการขนาดกลางและขนาดย่อม
      สำหรับปี 2553 คาดการณ์ว่า มูลค่าตลาดของธุรกิจเอสเอ็มอีน่าจะมีจำนวน 6.41 ล้านล้านบาท ขยายตัวจากปี 2552 3.23% โดยเป็นการส่งออก 1.66 ล้านล้านบาท โตขึ้น 4.91% ขณะที่จำนวนวิสาหกิจจะมีจำนวนประมาณ 2.85 ล้านราย เพิ่มขึ้น 1.74%  เช่นเดียวกับจำนวนแรงงานที่จะมีประมาณ 9.13 ล้านคน เพิ่มขึ้น 2.08% จากปี 2552 ซึ่งการคาดการณ์ดังกล่าวอยู่ในสมมุติฐานที่การขยายตัวทางเศรษฐกิจ (จีดีพี) ประเทศไทยเติบโต 3- 4% ค่าเงินบาททรงตัวที่ 32.50 -33.50 บาทต่อเหรียญสหรัฐ ราคาน้ำมัน 80-90 เหรียญสหรัฐต่อบาเรล อัตราเงินเฟ้อทั่วไปขยายตัวระหว่าง 3.0% - 5.0% 
      ด้านปัจจัยที่ผู้ประกอบการคิดเห็นว่าน่าจะส่งผลกระทบต่อการประกอบธุรกิจ ได้แก่ 1.สถานการณ์ทางการเมือง มีผู้ประกอบการจำนวน 98.85% วิตกกังวลเรื่องความขัดแย้งที่ยืดเยื้อจะส่งกระทบต่อความเชื่อมั่น 2.เศรษฐกิจไทย 97.24% วิตกกังวลเรื่อง ค่าเงินบาท และความผันผวนของราคาพลังงาน 3.พฤติกรรมของผู้บริโภค 96.44% วิตกกังวลเรื่องอัตราการบริโภคต่อครัวเรือนที่ยังเติบโตอย่างไม่มั่นคง 
      4.ต้นทุน 95.87% วิตกกังวลเรื่องต้นทุนจากราคาวัตถุดิบที่อาจจะมีการปรับตัวสูงขึ้นตามราคาน้ำมัน ที่มีแนวโน้มสูงขึ้นตามการฟื้นตัวของเศรษฐกิจโลก 5.เศรษฐกิจโลก 92.08% วิตกกังวลเรื่องการฟื้นตัวของเศรษฐกิจโลกซึ่งจะเป็นผลกระทบต่อการท่องเที่ยว และการส่งออก ตลอดจนทำให้เกิดการกีดกันทางการค้า ตามมาเพื่อการรักษาตลาดของตน